L.A. Konfidensielt

L.A. Konfidensielt (originaltittel: L.A. Confidential) er et amerikansk kriminaldrama fra 1997 regissert av Curtis Hanson. Filmen er lagt til Los Angeles på begynnelsen av 1950-tallet. Sentralt i handlingen er noen politietterforskere. Både politietaten og byen forøvrig er preget av korrupsjon, men et drap fører til at mange uhumskheter kommer til overflaten. De ledende rollene spilles av Guy Pearce, Russell Crowe, Kevin Spacey, Kim Basinger og Danny DeVito. Filmen er basert på James Ellroy roman med samme tittel fra 1990. Filmen regnes av mange for å være en del av Neo Noir-sjangeren og har videre blitt beskrevet som et portrett av 1950-tallets Los Angeles.  

L.A. Confidential ble svært godt mottatt av kritikerne og ble en rekke priser, blant annet to Oscar (Manus og kvinnelig birolle).

Den ble en moderat publikumsuksess.

Handling 
Handlingen er lagt til Los Angeles på begynnelsen av 1950-tallet, i en tid hvor alt var mulig for de som drømte om og hadde vilje til at noe skulle skje. Det er en tid der samfunnet er på vei framover teknologisk sett og blant annet fjernsynet får sitt inntog. Men ellers er samfunnet ikke kommet lengre enn at det er gjennomsyret korrupt og enkelt for kriminelle å gjøre store penger. 

Dudley Smith er sjef for Los Angeles politidistrikt, og svært lojal overfor sine ansatte. Han lukker øynene for vold og korrupsjon innen etaten. Bud White er en politietterforsker som opplever at hans voldelige og kyniske natur ofte er i konflikt med hans mer grunnleggende prinsipper om anstendighet og rettferdighet. Ed Exley er en politimann som har avansert i gradene. Han "går etter boka", og nøler ikke med å sette sine kolleger på plass. Jack Vincennes er en overfladisk kjendis-etterforsker, som blant annet har en jobb som teknisk rådgiver for en tv-serie. Han er også kamerat med Sid Hudgeons, redaktør for skandalemagasinet "Hush Hush". Disse to har gjensidig nytte av hverandre.

Alle tre er i opposisjon til den rådende korrupte praksisen og vil til bunns i sakene. Et drap, som i utgangspunktet virker opplagt, skal vise seg å åpne døren til en verden av svik, korrupsjon og bakvaskelser. Saken viser seg å ha forgreninger til både til filmverdenen og til politiet. Jack Vincennes er en av dem som etterforsker saken. Og når han vikles inn i drapssakens kompleksitet møter han virkeligheten, en virkelighet som består av drap, intriger og en blond, vakker og forførende kvinne med mørke hemmeligheter.

Om filmen

Popularitet og økonomi 
L.A. Confidential  ble en moderat publikumssuksess i USA. Den innbrakte 126 millioner dollar på verdensbasis, hvorav 64,6 millioner i USA alene. Den havnet på 22. plass over mest innbringende filmen i USA i 1997, og 32. plass på verdensbasis. 

Produksjonskostnadene er estimert til 35 millioner dollar.

Anmelderne 
Filmen ble svært godt mottatt av kritikerne og har fått så mye som 99 % på Rotten Tomatoes. Den amerikanske filmanmelderen Roger Ebert gav den toppkarakter og beskrev den som en av årets beste filmer og i 2008 satte han den opp på sin eksklusive liste over «Great Movies». Leonard Maltin gav den 3,5 av 4 stjerner. Anmelderne i lang rekke amerikanske aviser og blader gav den strålende omtale, blant dem Chicago Tribune, San Francisco Chronicle, Entertainment Weekly, Los Angeles Times, The New York Times, Variety, Newsweek, og Washington Post.

Aftenpostens og Dagsavisens anmeldere gav den terningkast fire, Dagbladet terningkast fem og VG tre. Dagbladets anmelder skrev blant annet at: «Alt sammen er spennende, hemningsløst underholdende og litt å bite i for de små grå. En stram og sammensatt fortelling, meget velspilt. Dessuten rålekkert filmet». Anmelderen på det norske nettstedet CINERAMA gav den terningkast seks i 1999 og skrev blant annet: «Filmen har en glimrende oppbygning og selv med relativt mange skuespillere i rampelyset blir den ikke uoversiktlig. Flyten gjennom hele filmen er meget god og det er en nytelse å få være med på denne litt over to timer lange reisen. Noe av det som gjør denne filmen bra er at det hele virker veldig ekte».

Priser 
Den har blitt tildelt over 70 filmpriser, noe som inkluderer to Oscar (Manus og kvinnelig birolle), to BAFTA (lyd og klipp), én Golden Globe (kvinnelig birolle) og én Saturn Award (for beste film - action-thriller-eventyr). Det kan også nevnes at den ble nominert i ni Oscar-kategorier, inkludert Oscar for beste film, og til Gullpalmen.

Annet 
Filmen var opphav til en TV-film med samme navn fra 2003 (innspilt i 1999).

Rollebesetning 
 Kevin Spacey ...  Detectiv Jack Vincennes
 Russell Crowe ... Police officer Wendell "Bud" White
 Guy Pearce ... Lieutenant Edmund Jennings "Ed" Exley
 James Cromwell ... Police captain Dudley Liam Smith
 Kim Basinger ... Lynn Bracken
 Danny DeVito ... Sid Hudgens
 David Strathairn ... Pierce Morehouse Patchett
 Ron Rifkin ... Los Angeles County District Attorney Ellis Loew
 Graham Beckel ... Det. Richard Alex "Dick" Stensland
 Amber Smith ... Susan Lefferts
 John Mahon ... LAPD Police Chief Worton
 Paul Guilfoyle ... Meyer Harris "Mickey" Cohen
 Matt McCoy ... Brett Chase
 Paolo Seganti ... Johnny Stompanato
 Simon Baker ... Matt Reynolds
 Shawnee Free Jones ... Tammy Jordan
 Darrell Sandeen ... Leland "Buzz" Meeks
 Marisol Padilla Sánchez ... Inez Soto
 Gwenda Deacon ... Mrs. Lefferts

Referanser

Litteratur 
 Dargis, Manohla (2003) L.A. Confidential (BFI Modern Classics), British Film Institute ISBN 0-85170-944-3

Eksterne lenker 
 

Kriminalfilmer fra USA
Dramafilmer fra USA
Film noir
Filmer fra 1997
Filmer basert på bøker
Engelskspråklige filmer
Filmer lagt til Los Angeles
Filmer satt til 1950-årene
Bodilprisen for beste amerikanske film